జె. చిత్తరంజన్ దాస్

జక్కుల చిత్తరంజన్‌ దాస్‌ తెలంగాణ రాష్ట్రానికి చెందిన రాజకీయ నాయకుడు. ఆయన 1989లో జరిగిన ఎన్నికల్లో కల్వకుర్తి నియోజకవర్గం నుండి తెలుగుదేశం పార్టీ వ్యవస్థాపక అధ్యక్షుడు నందమూరి తారక రామారావుపై పోటీ చేసి ఆయనను ఓడించి జాయింట్ కిల్లర్‌గా తెలుగు రాజకీయాల్లో నిలిచి అనంతరం  మర్రి చెన్నారెడ్డి, కోట్ల విజయభాస్కరరెడ్డి మంత్రి వర్గంలో మంత్రిగా పని చేశాడు.

జననం, విద్యాభాస్యం
జె. చిత్తరంజన్ దాస్ 1950లో  తెలంగాణ రాష్ట్రం, నాగర్‌కర్నూల్ జిల్లా, కల్వకుర్తిలో నర్సింహదాస్‌, నారాయమ్మ దంపతులకు జన్మించాడు. ఆయన మహబూబ్​నగర్ లో బీకామ్ పూర్తి చేశాడు.

రాజకీయ జీవితం
జె. చిత్తరంజన్ దాస్ కాంగ్రెస్ పార్టీ ద్వారా విద్యార్థి నాయకుడిగా రాజకీయాల్లోకి వచ్చి యూత్‌ కాంగ్రెస్‌లో వివిధ హోదాల్లో పని చేసి, కల్వకుర్తి బ్లాక్‌ కాంగ్రెస్‌ అధ్యక్షునిగా, జిల్లా కాంగ్రెస్‌ సేవాదళ్‌ చైర్మన్‌గా పని చేశాడు. ఆయన 1985లో జరిగిన అసెంబ్లీ ఎన్నికలలో కల్వకుర్తి నియోజకవర్గం నుండి కాంగ్రెస్‌ అభ్యర్థిగా పోటీ చేసి తన సమీప ప్రత్యర్థి జనతాపార్టీ అభ్యర్థి లింగారెడ్డిపై గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

జె. చిత్తరంజన్ దాస్ 1989లో జరిగిన అసెంబ్లీ ఎన్నికలలో కల్వకుర్తి నియోజకవర్గం నుండి కాంగ్రెస్‌ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి నందమూరి తారకరామరావు ను 3,568 ఓట్ల మెజార్టీతో ఓడించి రెండవసారి ఎమ్మెల్యేగా అసెంబ్లీకి ఎన్నికయ్యాడు. ఆయన కాంగ్రెస్‌ ప్రభుత్వంలో మర్రి చెన్నారెడ్డి మంత్రివర్గంలో కార్మిక, ఉపాధి కల్పన, టూరిజం శాఖా మంత్రిగా ,  తరువాత నేదురుమల్లి జనార్దన్‌రెడ్డి మంత్రివర్గంలో బీసీ సంక్షేమ శాఖ మంత్రిగా పని చేశాడు.

జె. చిత్తరంజన్ దాస్ 1994 ఎన్నికల్లో ఓడిపోయాడు. ఆయనకు 1999లొ టిక్కెట్ ఇవ్వకపొవడంతో తెలుగుదేశం పార్టీలో చేరాడు. చిత్తరంజన్ దాస్ తిరిగి కాంగ్రెస్ పార్టీలో చేరి ఓబిసి సెల్ ఛైర్మన్‌గా పనిచేశాడు. ఆయన 2018లో  కొల్లాపూర్ లేదా జడ్చర్ల నుంచి పోటీ చేయాలని ప్రయత్నాలు చేసినప్పటికీ చిత్తరంజన్ దాస్‌కు కాంగ్రెస్ పార్టీ టికెట్ దక్కలేదు. దీంతో ఆయన లోక్ సభ ఎన్నికల సందర్భంగా 2019లో కాంగ్రెస్ పార్టీకి రాజీనామా చేసి తెలంగాణ రాష్ట్ర సమితిలో చేరాడు.

మూలాలు

ఆంధ్రప్రదేశ్ శాసన సభ్యులు (1985)
ఆంధ్రప్రదేశ్ శాసన సభ్యులు (1989)